Arriba a Burjassot ‘Descarados’, un espectacle teatral de L’Om Imprebís
2025-07-24

La programació cultural segueix avant a Burjassot i el primer cap de setmana de novembre arriba a l’escenari del Centre Cultural Tívoli la nova proposta teatral de L’Om Imprebís, en coproducció amb Olympia Metropolitana: Descarados. Es tracta d’una versió a l’espanyola del text original “Clacson, Trombette e Pernacchi” de l’italià Dario Fo, Premi Nobel de Literatura en 1997. L‘espectacle tindrà lloc divendres que ve, 4 de novembre, a les 20 h.

Les entrades per a gaudir de Descarados en el Tívoli tenen un preu de 6 euros i es poden adquirir en venda anticipada i telemàtica en aquest ENLLAÇ. També es podran adquirir en la taquilla del Tívoli, el mateix divendres, des de mitja hora abans de l’inici de la funció.

Dels mateixos creadors de la reeixida Pels pèls, Descarats arriba a Burjassot dirigida per Santiago Sánchez i amb un elenc actoral copat novament per actrius i actors valencians com són Juan Gea, Lola Moltó, Marta Chiner, Rafa Alarcón, Carles Montoliu, Carles Castillo i Víctor Lucas. En l’absurda trama, l’intent de segrest d’una alta personalitat de la societat espanyola, i la confusió d’aquesta amb un dels seus empleats, genera tot tipus de malentesos i provoca situacions que faran a l’espectador regirar-se de riure en el seient. Es tracta d’una àcida sàtira de la societat actual que posa al descobert els habituals tripijocs de la política, de la justícia, de les empreses de l’Ibex 35, de la policia, de les clavegueres de l’Estat i fins de la medicina. Tot això amanit amb la ironia i l’humor del gran mestre italià de la Comèdia de l’Art, Dario Fo.